**Ședința comună a reprezentanților Ministerului Finanțelor**

**cu șefii Direcțiilor Finanțe din UAT**

*Chișinău, 30 mai, 2019*

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

***Rezumat al ședinței***

La 30 mai curent, Ministerul Finanțelor a desfășurat o nouă ședință comună de lucru cu reprezentanții direcțiilor finanțe din UAT, precum și conducătorii Trezoreriilor regionale. În cadrul evenimentului au fost discutate aspecte ce țin de implementarea Legii nr. 270/2018 privind sistemul unitar de salarizare în sectorul bugetar, modalitatea de acordare a suportului bugetar de la bugetul de stat pentru autoritățile publice locale în urma implementării legii sus-menționate, precum și alte subiecte relevante.

La eveniment au fost prezenți peste 100 de persoane, reprezentanți ai Direcțiilor finanțe din subordinea consiliilor raionale/municipale, Trezoreriilor regionale, Primarul satului Feștelița, colaboratori ai Ministerului Finanțelor și ai autorităților subordonate, precum și invitați din cadrul autorităților publice centrale, precum:

*dl Valentin Crudu, șef Direcție învățământ general Ministerul Educației, Culturii și Cercetării (MECC)*

*dna Olga Susarenco, MECC*

Au participat Ministrul finanțelor (dl Ion Chicu), Secretar general de stat (dna Gabriela Cuneva), Secretari de stat (dna Tatiana Ivanicichina, dna Viorica Pricop, dna Veronica Ursu și dl Dorel Noroc).

Agenda întrunirii a cuprins 2 prezentări, precum și alte anunțuri pregătite de reprezentanții Ministerului Finanțelor.

*Dl Ion Chicu*, Ministru finanțelor a declarat că reforma salarizării în sectorul bugetar a fost lansată pentru a soluționa mai multe probleme, inclusiv sporirea veniturilor bugetarilor, care activează preponderent la nivel local. Totodată, a punctat că, responsabilitatea pentru implementarea Legii privind sistemul unitar de salarizare în sectorul bugetar revine atât autorităților publice centrale, cât și autorităților publice locale, și ambele nivele trebuie să depună eforturi pentru a asigura financiar această majorare de salarii.

De asemenea a prezentat o analiză privind evoluția încasărilor din impozitul pe venitul persoanelor fizice pe UAT (ca ex. bugetele locale din raionul Ialoveni) la situația din 30.04.2019. Analiza denotă, că în pofida faptului că cotele la IVPF au fost reduse în majoritatea cazurilor se atestă supraîncasări comparativ cu cele planificate, cu excepția mun. Chișinău. Cu toate acestea pentru anul 2019 au fost aprobate în bugetul de stat transferuri curente cu destinație generală pentru compensarea veniturilor ratate la bugetele locale, în urma implementării reformei fiscale (a cotei unice la IVPF).

De asemenea, dl Ion Chicu a menționat, că Guvernul va veni cu un suport financiar pentru acoperirea necesarului de mijloace financiare pentru bugetele locale soldat în urma implementării noii legi a salarizării, reieșind din faptul, că bugetele locale au fost aprobate anterior legii salarizării, ceia ce nu putea fi prevăzut acel impact financiar. Suportul respectiv va fi acordat prin intermediul majorării volumelor transferurilor cu destinație specială și transferurilor cu destinație generală, în câteva tranșe posibil, în dependență de evoluțiile în timp a unor indicatori, cum ar fi: evoluția cheltuielilor de personal, necesarul de mijloace suplimentare, încasările din impozitul pe venit al persoanelor fizice, etc. În acest sens, Ministerul Finanțelor a lansat un mecanism de coordonare/comunicare cu fiecare autoritate publică locală în cadrul procesului de acordare a suportului respectiv, unde va interacționa cu fiecare APL care va constata aceste blocaje.

*Dna Botnaru Stela*, șef Direcție finanțe Edineț a apreciat pozitiv implementarea Legii privind sistemul unitar de salarizare în sectorul bugetar nr.270/2018. Potrivit ei, noul sistem de salarizare este transparent, echitabil, atractiv și oferă posibilitatea stimulării performanței pentru fiecare angajat în parte.

În context, a informat că au fost petrecute multiple ședințe de lucru cu angajații instituțiilor bugetare din APL de ambele niveluri (inclusiv primarii, contabilii), unde au fost familiarizați cu prevederile legii prenotate. Au fost elaborate regulamente interne pe fiecare domeniu separat, la nivel de raion, în baza actelor normative și metodologice elaborate de MF. La moment, problema de calculare a salariului conform noii legi este depășită și restanțe la achitarea salariului nu se atestă în raionul Edineț.

Totodată a invocat ca problemă insuficienței mijloacelor financiare pe domeniul culturii la nivelul unor UAT de nivelul întîi, mai ales pentru primăriile cu un număr mic de locuitori, unele din ele nu dispun de potențial financiar pînă la sfârșitul anului.

Ca soluții pentru acoperirea acestor necesități sînt îndreptate transferurile curente cu destinație generală de la bugetul de stat pentru compensarea veniturilor ratate, urmare a implementării politicii fiscale de la 1 octombrie 2018, soldurile de mijloace bănești la conturile primăriilor; la necesitate se efectuează redistribuiri de planuri pe intern (abținerea de la unele cheltuieli p/u reparații, procurări ș.a.).

*Dl Ion Chicu* a adăugat, că implementarea Legii privind sistemul unitar de salarizare în sectorul bugetar nr.270/2018 este un efort comun și a mulțumit tuturor pentru implicare în acest proces. A fost o reformă necesară care a adus multe beneficii/avantaje dar totodată au fost identificate și unele carențe, care de fapt pot fi constatate doar la etapa de implementare. Din aceste considerente, Ministerul Finanțelor lucrează asupra unui proiect de modificare a legii respective si a îndemnat și APL în caz că dețin careva propuneri de îmbunătățire să fie înaintate MF, ca mai apoi să fie analizate și după relevanță incluse în proiectul respectiv.

*Dl Iurii Bobeico*, șef Direcție finanțe Călărași la fel a reiterat, că se analizează în continuu executarea pe fiecare buget local separat. La nivelul bugetului raional a comunicat, că există suficiente resurse financiare pentru achitarea plăților salariale pentru angajații instituțiilor bugetare.

Dumnealui a specificat, că în continuare se depun eforturi pentru a crea o previzibilitate bugetară la etapa elaborării și aprobării bugetelor locale pentru anii următori, să ne încadrăm în cadrul legal, care spune că la bugetele locale pot fi efectuate, de regulă, cel mult două modificări în cadrul unui an bugetar. La nivelul bugetelor locale din raionul Călărași se depun eforturi întru identificarea surselor financiare necesare pentru achitarea plăților salariale pînă la sfârșitul anului în curs și neadmiterea datoriilor creditoare.

*Dna Olga Susarenco*, MECC, a menționat, că actualmente se lucrează asupra unui proiect de regulament-model pentru angajații din domeniul culturii, unde salariul lunar să fie stabilit în baza unor obiective bine stabilite pe categorii de instituții. Totodată proiectul respectiv, prevede și instituirea unor centre culturale multifuncționale unde vor putea fi concentrate toate instituțiile din domeniul culturii din primăria respectivă. Proiectul este la etapa definitivării și în cel mai scurt timp va fi consultat cu autoritățile administrației publice locale.

*Dna Galina Colun*, șef Direcție finanțe Orhei, de asemenea a informat, că se întreprind măsuri la nivel de raion. Au fost analizate în detaliu încasările la partea de venituri, restanțele la impozite în creștere față de 01.01.2019 pentru a identifica noi surse de venituri pentru acoperirea insuficienței de mijloace suplimentare. Pe funcțiile vacante la Consiliul raional Orhei a fost stabilit moratoriu pînă la finele anului 2019. A fost agreată și o condiție cu APL, ca 10% din necesarul de mijloace financiare suplimentare să fie identificate pe intern de către fiecare instituție bugetară participantă în procesul bugetar. Totodată a menționat că restanțe la plățile salariale în raionul Orhei nu se atestă. Ca problemă, de asemenea a fost invocată, insuficiența de mijloace financiare pe domeniul culturii în primăriile mici din raion, care din lipsa de solduri de mijloace bănești la cont nu vor putea acoperi 100 % necesarul de mijloace pînă la finele anului.

*Dna Aculina Tăbîrță*, șef Direcție finanțe Rîșcani, a informat, că sunt întreprinse un șir de măsuri la nivel de raion, sunt analizate încasările bugetelor locale de nivelul întîi pe fiecare tip de instituție separat. S-a constatat insuficiența de mijloace necesare pentru acoperirea cheltuielilor salariale, reieșind din impactul implementării legii salarizării. Necesarul de mijloace financiare pe Consiliul raional constituie circa 5,5 mil.lei, care va fi acoperit în două tranșe din soldul mijloacelor bănești disponibil la cont. Restanțe salariale în raion nu se atestă.

*Dl Banaru Octavian*, șef Direcție finanțe Sîngerei la fel a fost de părerea că, impactul în urma implementării noii legi a salarizării nu poate fi pus doar pe umerii autorităților publice centrale. De asemenea a reiterat, că rezerve sunt și vor fi identificate și la nivelul autorităților publice locale. Ca exemplu, o parte din soldul mijloacelor disponibile la contul bugetelor locale vor fi îndreptate pentru acoperirea cheltuielile de personal, dar sunt și alte necesități stringente în domeniul educației, motiv din care va fi necesar și suportul de la bugetul de stat.

*Dl Nicolae Tudoreanu,* Primarul satului Feștelița din r-ul Ștefan Vodă a specificat, fără îndoială că Legea nr.270/2018 privind sistemul unitar de salarizare în sectorul bugetar a venit cu multe beneficii pentru fiecare angajat. A menționat că reprezintă o primărie săracă, dar capacitatea fiscală a crescut în timp. A exercitat un proces de majorare a plăților la impozitul pe bunurile imobiliare. Dar în calitate de primar, a invocat mai multe probleme cu care se confrunta APL, și anume lipsa veniturilor proprii în APL de nivelul întîi. În context a specificat despre nerealizarea compartimentului „Consolidarea bazei de venituri proprii a APL” din Strategia națională de descentralizare, să fie revizuite capacitățile fiscale, surse financiare care ar fi putut acoperi competențele proprii în majorarea salariilor prin legea respectivă.

De asemenea a specificat că Legea nr.397/2003 privind finanțele publice locale modificată doar la nivel de formulă pentru calculul transferurilor cu destinație generală este una imperfectă în raport cu Codul fiscal. Din care considerente a propus să fie analizate lucrurile în complex cu toate posibilitățile legate de capacitățile fiscale și toate problemele care apar pe acest domeniu.

*Dl Ion Chicu* a fost de acord totalmente cu ceia ce a menționat dl primar, precum că există restanțe în implementarea Strategiei naționale de descentralizare financiară. A fost de acord că trebuie revizuite venituri proprii a APL de nivelul întîi, în situația actuală, nu mai este posibil de finanțat competențele proprii. Este necesar de un complex mai mare de reforme care ar aduce beneficii APL. Totodată a declarat, ca va da curs unei discuții în timpul apropiat cu reprezentanții CALM, pe subiectul dat.

A mai remarcat, că în afara de suportul financiar care se va acorda APL pentru finanțarea competențelor proprii soldat în urma implementării noii legi, există necesitatea de acoperire și a necesităților de mijloace financiare estimate pe instituțiile din educație, care sunt la autogestiune financiară.

*Dl Iurii Lichii*, director adjunct, Serviciul Fiscal de Stat, a adus la cunoștință APL, că începând cu 01.07.2019, conform art.117 Codul fiscal, subiecții impozabili la efectuarea livrărilor impozabile cu TVA în cadrul contractelor de achiziții publice pe teritoriul țării, vor fi obligați să prezinte cumpărătorului (beneficiarului) pentru livrarea respectivă factura fiscală electronică (e-factura), (indiferent de faptul în ce perioadă a fost încheiat contractul de achiziții publice). Prevederile în cauză nu se aplică pentru livrările de energie electrică, de energie termică, de gaz natural, pentru serviciile de comunicații electronice și serviciile comunale. Livrarea bunurilor/serviciilor are loc în cadrul achizițiilor publice, cadrul legal al cărora este prevăzut prin Legea nr.131/2015 privind achizițiile publice și Regulamentul achizițiilor publice de valoare mică, aprobat prin Hotărârea Guvernului „Pentru aprobarea Regulamentului cu privire la achizițiile publice de valoare mică” nr.665 din 27.05.2016;

În linii generale a menționat, că conform pct.7 din Regulamentul cu privire la sistemul informațional automatizat de creare și circulație a facturilor fiscale electronice „E-Factura”, aprobat prin Ordinul Serviciului Fiscal de Stat nr.562 din 04.04.2014 (Monitorul Oficial nr.99-102 din 25.04.2014) contribuabilii pot alege rolurile în care aceștia se vor manifesta în sistem în raport cu terții. Furnizorul poate elibera factura fiscală electronică alegând ciclul de viață scurt sau lung al acesteia. Ciclul de viață lung presupune că factura fiscală electronică va dobândi statutul de „finisată” după semnarea acesteia cu semnătură digitală de către Cumpărător, iar ciclul de viață scurt presupune că factura fiscală electronică va dobândi statutul de „finisată” după semnarea acesteia cu cea de a doua semnătură a Furnizorului.

La fel a specificat, că pe parcursul lunii sunt planificate întâlniri cu plătitorii de TVA , unde va fi discutată modalitatea de utilizare a sistemului informațional e-factura.

***Anunțuri și întrebări:***

*Dna N.Sclearuc*, șef Direcție politici bugetare și sinteză bugetară din cadrul ministerului a informat reprezentanții autorităților publice locale, că suntem în întârziere cu Circulara privind particularitățile de elaborare de către APL a proiectelor bugetelor locale pentru anii 2020-2022. Actualmente suntem la etapa de definitivare a Cadrului bugetar pe termen mediu pentru perioada 2020-2022, după recepționarea și generalizarea propunerile de politici parvenite de la autoritățile publice centrale și urmează etapa de luare a deciziilor. Astfel, după finalizarea acestui exercițiu, pe parcurs, vom remite în adresa APL Circulara privind elaborarea bugetelor anuale.

*Dna V.Pricop,* Secretar de stat, MF a adus la cunoștință, că prin Ordinul ministrului finanțelor nr.85 din 30.05.2019 a fost prelungit termenul de înregistrare a contractelor de achiziții publice în trezorerie pînă la 31.12.2019. Respectivul ordin a fost remis către toate trezoreriile regionale.

*Dna Sclifos Svetlana*, șef-adjunct Direcția finanțe Criuleni, a menționat că fondul de salarizare pe biblioteca din satul Bălțata, practic este epuizat și angajații acestei instituții sunt impuși de către autoritatea executivă a UAT respective să plece în concediu din cont propriu. Care ar fi soluția?

*Dl Ion Chicu* a propus două opțiuni de soluționare a problemei, prima, în caz, că pentru instituția respectivă a fost epuizat planul la fondul de salariu, atunci urmează ca administratorul de buget în baza deciziei autorității reprezentative și deliberative să efectueze redistribuiri între articole de cheltuieli pentru majorarea planului. A doua, dacă se atestă lipsa de lichidități la bugetul local respectiv, atunci autoritatea executivă să vina cu o solicitare către MF pentru alocarea anticipată a TDG pentru lunile ulterioare anului în curs.

*Dl Cozma Veaceslav*, șef Direcție finanțe Cantemir s-a interesat dacă Serviciul fiscal de stat dispune de informația privind plățile la bugetul de stat a agenților economici care beneficiază de subvenții de la bugetul de stat în agricultură.

*Dl Iurii Lichii* a menționat că Serviciul Fiscal de Stat nu deține astfel de informație, dar se poate de identificat și de discutat separat.

*Dl Cozma Veaceslav*, șef Direcție finanțe Cantemir a solicitat conducerii ministerului să vina cu o claritate referitor la perioada de exercitare a mandatului consiliului local, pentru a se asigura că consiliul local își va putea exercita mandatul pînă la data constituirii legale a consiliului nou ales.

*Dl Ion Chicu* a comunicat, că va solicita Oficiului teritorial al Cancelariei de Stat să se expună pe chestiunea dată, și ulterior se va veni cu o reacție pe subiectul dat.